1Wachalal, are in 'o iwu' ujer, 'o u chac xin ch'a'at iwu' pacha xin ch'a'at cu' i to' winak. N-xix in tijoj taj pacha quin 'an chique i winak chi je uc'am chic rumal u Tewal i Dios. 'O ni u chac xin lapan iwu' pacha xa ix ch'utik, pacha c'a te xi jek binic chuwach i Crísto. 2Coq'uil u c'utic xin 'an chiwe. Xin 'an chiwe pacha jun ac'al c'a cu tij tz'um ru' u chuch pu q'uexel u wa; man yix ujer pacha n-quix tiqui ta chu tijawic i wa. Xui-ri, cwil yin, xak c'a maja quix tiqui chu tijawic. 3Queje ile quin bij, man yix c'a qui 'ano pacha quiqui 'an i to' winak: ca titat i pam che iwachi'il, to' qui 'an ch'o'oj chixol, xak qui rayij qui jachersaj bi iwib chiwach. We queje ile quix tijin chu 'anic, 'alaj 'uri chi n-kas ta qui ch'ob i Dios; quix tijin chu 'anic pacha quiqui 'an i to' winak. 4We 'o jun chiwe cu bij: "Yin in re i ma Páblo," xak we 'o jun chic cu bij: "Yin in re i ma Apólos," co'ono, n-'us ta ile. We queje ile qui bij, 'alaj 'uri chi quix tijin chu 'anic pacha quiqui 'an i to' winak. 5¿Wach in 'ij yin, in a-Páblo? Xak i ma Apólos, ¿wach u 'ij ire? Yoj n-ta ka 'ij; xa oj rajchac i Dios. Rumal i ka chac-le, yix xi cuba i c'ux che i Kajwal; yoj chaka jujunal xa xka 'an i u chac i Kajwal chi u yom chake. 6Are caka 'an u chac i Dios, queje pacha quiqui 'an aj ticol awex. Yin, are xin paxsaj u tzij i Dios chiwe, are 'uri xe in tica. Te'uri, i ma Apólos, are xu bij chic chiwe, junam ru' pacha xu 'an i chac che i abix chi in ticom can yin; xui-ri, are i Dios xq'uiysawic. 7Pachin i xticawic, xak pachin i xa 'anaw i chac che, ique-le n-ta qui 'ij; xui i Dios 'o u 'ij, man are ire chi ca q'uiysawic. 8Pachin i xticawic, xak pachin i xa 'anaw i chac che, xak jun qui 'ij, xui-ri, i Dios que u toj che i qui chac chi qui jujunal, pacha i ca majaw chique. 9Are i Dios are i rajaw i chac; i yix, pacha ix rabix; i yoj xa oj kachi'il kib che u chac chixol yix. Xak ix queje pacha jun ja chi Dios xu tak u yijbaxic. 10Are ire u yom in patan pacha aj 'anol ja. Are xin paxsaj u tzij i Dios chiwe, are pacha xin coj i cubibal ja; y wo'or, 'o chic juban chic quiqui coj xan puwi. Xui-ri, pachin quiqui coj i xan puwi, chiqui 'ana cwent, 'utz u cojic chiqui 'ana. 11Chiqui 'ana cwent, man i u cubibal ja-le chi cojtal chic, are i Jesucrísto; n-ta chic jun chic. 12'O i 'utz que yacaw ja, chi lic óro quiqui coj che, xak pláta quiqui coj che, xak chomik laj tak abaj lic pakal rajil quiqui coj che. 'O i xak que cojow to' kej, to' patz'an, to' 'es. 13Xui-ri, ca 'alijin 'ut wach i qui cojom che are ca c'un i q'uisbal 'ij, man i 'ij-le, ru' jun 'a' nim ca petic. I qui chac-le, ca 'iltaj na pa 'a' we cu ch'ijo, o we n-cu ch'ij taj. 14Ni'pa i chac qui yijbam, we xu ch'ij i 'a'-le, we nxc'at taj, ique quiqui ch'ac 'uri i cajil, tojbal re i qui chac. 15Péro we jun, i u chac u yijbam, we xa xc'atic, nim i cu sach 'uri; xui-ri, ire ca totajic, pacha jun chi xak pachalo ca totaj chuxe' i rachoch we xc'atic. 16¿Xataba n-iweta'am taj chi yix ix rachoch i Dios, xak i u Tewal i Dios jekel iwu' yix? 17Jun, we cu sach u wach i rachoch i Dios, xak ca sachsax 'uri u wach ire rumal i Dios. Man i rachoch i Dios, lic 'o u 'ij; y yix ix rachoch i Dios-le. 18Mi jun chiwe mu t'or rib. Mok 'o jun cu bij chi ire mas nim u no'oj, man 'is reta'am; xui-ri, chu 'ana che rib chi n-tu no'oj chiquiwach i to' winak, man cu rik 'uri u nojbal sakil. 19I nojbal chi 'o u 'ij chique i to' winak, ile xa ch'uj laj nojbal cril i Dios; chupam u wuj i Dios queje iri cu bij: Pachin mas 'o i qui no'oj tzaksabal que i cachi'il, i Dios co'on chique chi xak que tzak na rumal i qui nojbal-le. (Queje ile tz'ibtalic.) 20Xak cu bij: I Kajwal reta'am wach i quiqui ch'ob i winak chi mas 'o qui no'oj; reta'am chi n-tu chac i qui no'oj ique. (Queje ile tz'ibtal canok.) 21Rumal-i, n-'us taj we jun cu bij: "'Utz in 'anom man yin in aj ru' i achi-le." Mi bij ile man konojel yoj chi oj apostelab coj chacunic 'anbal re i 'utz chiwe yix iwonojel. I ma Apólos, xak i ma Pédro, xak i yin chi in a-Páblo, konojel oj aj chac chiwe yix. Xak ronojel ni'pa i 'olic 'is iwe yix; iwe yix i jyub ta'aj, iwe yix i c'aslemal, iwe yix i camic, iwe yix i 'ij re wo'or, xak iwe yix i ronojel 'ij chi ca petic. Ronojel 'is iwe yix, 23man yix ix re i Crísto; i Crísto xak re i Dios.
1 CORINTIOS 3